Momberg se appèlaansoek slaag; wil nou borgtog hêVicki Momberg. Foto: ANA. Vicki Momberg wil nou om borgtog aansoek doen nadat haar aansoek om verlof tot appèl vroeër vandeesweek toegestaan is. Phindi Louw-Mjonondwane, woordvoerder van die Nasionale Vervolgingsgesag (NVG), het Woensdagoggend aan Maroela Media bevestig dat Momberg se aansoek om verlof tot appèl Maandag in die hooggeregshof in Randburg toegestaan is. “Sy sal nou môre [Donderdag] om borgtog aansoek doen in die streekhof in Randburg,” het Louw-Mjonondwane gesê. Maroela Media het vroeër berig Momberg se vorige appèlaansoek teen haar skuldigbevinding en vonnis is in April in die Randburg-landdroshof geweier. Momberg is vroeër tot drie jaar tronkstraf gevonnis, waarvan een jaar opgeskort is, nadat sy in November verlede jaar op vier aanklagte van crimen injuria skuldig bevind is nadat sy ŉ swart polisiebeampte rassistiese beledigings toegesnou het. Sy is in Februarie 2016 op video vasgevang waarin sy die polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Dit het tydens die verhoor aan die lig gekom dat Momberg dié woord 48 keer in die video gebruik het. Sy het geskiedenis gemaak as die eerste persoon in Suid-Afrika wat tronk toe gestuur is vir rassisme. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal.